CELEX: 32014R1336
Language: lv
Date: 2014-12-16 00:00:00
Title: Komisijas Deleģētā regula (ES) Nr. 1336/2014 ( 2014. gada 16. decembris ), ar ko nosaka pagaidu ārkārtas pasākumus piena un piena produktu nozarē, 2015. gadā agrāk sākot sviesta un sausā vājpiena valsts intervences periodu

17.12.2014   
            
            
               LV
            
            
               Eiropas Savienības Oficiālais Vēstnesis
            
            
               L 360/13
            
         KOMISIJAS DELEĢĒTĀ REGULA (ES) Nr. 1336/2014
   (2014. gada 16. decembris),
   ar ko nosaka pagaidu ārkārtas pasākumus piena un piena produktu nozarē, 2015. gadā agrāk sākot sviesta un sausā vājpiena valsts intervences periodu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 219. panta 1. punktu saistībā ar 228. pantu,
   tā kā:
   
               (1)
            
            
               Krievijas valdība 2014. gada 7. augustā ieviesa aizliegumu Krievijā importēt no Savienības zināmus ražojumus, ieskaitot pienu un piena produktus. Šis aizliegums ir izraisījis tirgus traucējumus un ievērojamu cenu kritumu, jo svarīgs eksporta tirgus pēkšņi ir kļuvis nepieejams.
            
         
               (2)
            
            
               Regulas (ES) Nr. 1308/2013 12. panta d) punkts nosaka, ka valsts intervence sviestam un sausajam vājpienam ir pieejama no 1. marta līdz 30. septembrim.
            
         
               (3)
            
            
               Tāpēc ir radusies situācija, kad parastie pasākumi, kas ir pieejami saskaņā ar Regulu (ES) Nr. 1308/2013, liekas nepietiekami, lai novērstu tirgus traucējumu.
            
         
               (4)
            
            
               Ar Komisijas Deleģēto regulu (ES) Nr. 949/2014 (2) valsts intervences periods sviestam un sausajam vājpienam ir pagarināts līdz 2014. gada 31. decembrim.
            
         
               (5)
            
            
               Sviesta un sausā vājpiena cenas Savienībā ir vēl vairāk pazeminājušās, un liekas, ka negatīvā tendence turpināsies.
            
         
               (6)
            
            
               Lai novērstu situāciju, kad cenas turpina pazemināties un padziļinās tirgus traucējumi, ir svarīgi, lai valsts intervence būtu pieejama arī pēc 2014. gada 31. decembra.
            
         
               (7)
            
            
               Tāpēc ir lietderīgi noteikt, ka 2015. gadā sviesta un sausā vājpiena intervences iepirkšanas periods sākas 1. janvārī.
            
         
               (8)
            
            
               Lai panāktu tūlītēju ietekmi uz tirgu un palīdzētu stabilizēt cenas, pagaidu pasākumam, kas noteikts ar šo regulu, būtu jāstājas spēkā nākamajā dienā pēc tās publicēšanas,
            
         IR PIEŅĒMUSI ŠO REGULU.
   1. pants
   Atkāpjoties no Regulas (ES) Nr. 1308/2013 12. panta d) punkta, 2015. gadā valsts intervence sviestam un sausajam vājpienam ir pieejama no 1. janvāra līdz 30. septembrim.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 16. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 671. lpp.
   
   
      (2)  Komisijas 2014. gada 4. septembra Deleģētā regula (ES) Nr. 949/2014, ar ko nosaka pagaidu ārkārtas pasākumus piena un piena produktu nozarē, 2014. gadā pagarinot valsts intervences periodu attiecībā uz sviestu un vājpiena pulveri (OV L 265, 5.9.2014., 21. lpp.).